Ultramara vinio

Ultramara vinio (laŭ Vini ultramarina, sed ankaŭ Transmara vinio, kaj ankaŭ Markizinsula vinio aŭ Markizinsula lorio) estas specio de papagaj birdoj, en la familio Psittaculidae. Ĝi estas unu el kelkaj specioj de lorioj de la genro Vini troveblaj kiel endemio en Markizinsuloj. Ĝiaj naturaj vivejoj estas subtropikaj aŭ tropikaj humidaj malaltebenaĵaj arbaroj, subtropikaj aŭ tropikaj humidaj montaraj arbaroj kaj plantejoj. Ĝi estas draste endanĝerigita, minacata ĉefe de la enkonduko de la nigra rato kaj de senarbarigo.

 Distribuado kaj populacio 
Dum la 1970-aj jaroj, tiu birdo estis ankaoraŭ vivanta en sia natura teritorio de Fatu Hiva, Ua Pou, Nuku Hiva, kaj Ua Huka en la Markizinsuloj. Tamen, pro peza senarbarigo kaj predado fare de la enpenetraj nigra rato kaj kato, la ultramara lorio formortis sur Fatu Hiva, Ua Pu, kaj Nuku Hiva antaŭ 2008. Nuntempe, la rara birdo restas nur sur Ua Huka. Sur Ua Huka, la populacio estas taksita je ĉirkaŭ 1 000-2 499 individuaj birdoj.


 Ekologio 
Vini ultramarina manĝas grandan varion de nektaro, poleno, kaj floroj de diversaj florantaj arboj. Ĝi ŝajnas preferi florojn de la kokospalmo kaj Hibiscus tiliaceus. La dieto de la birdo inkluzivas ankaŭ multajn fruktojn kaj insektojn. La ultramara lorio nestas en arbaj kavaĵoj, precipe en Artocarpus altilis, Pometia pinnata, Pandanus tectorius, kaj Hibiscus tiliaceus. Malmulte pli oni scias pri ĉi tiu malofta specio.

 Minacoj 
La ultramara lorio estas forte minacata de la predado fare de la nigra rato, kiu forte malpliigis ĝian populacion ekde ĝia enkonduko al Nuku Hiva en 1915. Ĉiuj insuloj estis detruitaj de ekstreme altaj niveloj de paŝtado kaj fajro. Plejparto de la originala seka arbaro reduktiĝis al herbejo, kaj terura damaĝo estis kaŭzita ankaŭ al altmontaraj arbaroj. Ankaŭ senarbarigo por fari lokon por bienoj, arbohakado kaj turismo havis grandan efikon sur la malkresko de ĝia populacio.

Referencoj

 Juniper & Parr (1998) Parrots: A Guide to Parrots of the World; .
 Forshaw (2006) Parrots of the World: An Identification Guide; .
 Arndt, Thomas (2001): Lexicon of Parrots. Arndt Verlag

 Forshaw, Joseph M. & Cooper, William T. (1978). Parrots of the World (2a eld.). Melbourne: Landsdowne Editions. ISBN 0-7018-0690-7.
 Low, Rosemary (1978). Lories and Lorikeets. Melbourne: Inkata Press. ISBN 0-909605-08-4.

Eksteraj ligiloj

Environment Canada Species Identification Sheet.

Kategorio:Papagoformaj
Kategorio:Papagedoj
Kategorio:Birdoj de Oceanio
Kategorio:Franca Polinezio